
TORE AURSTAD FLU HARTBERG

MONSTER!

FORTELLINGER OM MONSTRE OG FABELDYR

Jeg så et monster en gang. Jeg var ti år gammel. En klassekamerat sa at det bodde en skummel heks i speilet på do. Jeg trengte bare å lukke døra, slukke lyset og si det samme ti ganger: «Svarte madame, kom fram.» Da ville hun vise seg i speilet.

Dette måtte jeg prøve. Jeg stilte meg foran speilet og hvisket setningen: «Svarte madame, kom fram.» Én gang, to ganger, tre ganger … Hjertet slo fortere. Den åttende gangen skjedde det noe. En utydelig skikkelse kom til syne i speilet. Den niende gangen: Et ansikt, blekt og med tomme, hvite øyne. Den tiende gangen gapte heksa og viste fram hoggtenner og strakte klørne sine etter meg. Da sprang jeg ut.

Men det var nok hjernen min som spilte meg et puss. Akkurat som et gammelt, krokete tre kan likne et troll. Jeg lurte meg selv til å tro at jeg så et monster. Tror jeg, da.

Jeg er ikke den eneste som har sett uhyrer. Det har folk gjort verden over. Bli med på en reise og møt noen av dem.

